CELEX: C2007/155/21
Language: da
Date: 2007-07-07 00:00:00
Title: Sag C-211/07: Sag anlagt den 20. april 2007 — Kommissionen for De Europæiske Fællesskaber mod Irland

7.7.2007   
            
            
               DA
            
            
               Den Europæiske Unions Tidende
            
            
               C 155/11
            
         Sag anlagt den 20. april 2007 — Kommissionen for De Europæiske Fællesskaber mod Irland
   (Sag C-211/07)
   (2007/C 155/21)
   Processprog: engelsk
   Parter
   
      Sagsøger: Kommissionen for De Europæiske Fællesskaber (ved N. Yerrell, som befuldmægtiget)
   
      Sagsøgt: Irland
   Sagsøgerens påstande
   
               —
            
            
               Det fastslås, at Irland har tilsidesat sine forpligtelser i henhold til Rådets direktiv 84/5/EØF af 30. december 1983 om indbyrdes tilnærmelse af medlemsstaternes lovgivning om ansvarsforsikring for motorkøretøjer, og særligt direktivets artikel 1, stk. 4, idet Irland har opretholdt sections 5.2 og 5.3 i Motor Insurance Agreement af 31. maj 2004 og særligt ved i) at udelukke erstatning til brugere af køretøjer, hvis alle de involverede køretøjer er uforsikrede, og ii) at begrænse retten til erstatning til personer i et ikke-skadevoldende køretøj, som ikke var forsikret.
            
         
               —
            
            
               Irland tilpligtes at betale sagens omkostninger.
            
         Søgsmålsgrunde og væsentligste argumenter
   Section 5.3 i aftalen mellem transportministeren og Motor Insurers' Bureau of Irland af 31. maj 2004 (herefter »aftalen«) foreskriver, at alle førere af køretøjer, som ikke er forsikrede, udelukkes fra erstatning, uanset om de har forvoldt ulykken eller ej, og går derfor videre end den tilladte rækkevidde af den udelukkelse, der er fastsat i tredje afsnit i direktivets artikel 1, stk. 4.
   Med hensyn til passagerer, som rejser i køretøjer, som ikke er forsikrede, foreskriver aftalens section 5.2 en generel udelukkelse fra erstatning i alle tilfælde, hvor den tilskadekomne person »vidste eller burde have vidst, at der ikke var en godkendt forsikringspolice i kraft«. Alle passagerer i køretøjer, som ikke er forsikrede, behandles således ens, uanset om de rejste i det skadevoldende køretøj eller ej. Dette er i klar strid med ordlyden af tredje afsnit i direktivets artikel 1, stk. 4, som udtrykkelig sondrer mellem disse to situationer og begrænser udelukkelsen fra erstatning til personer (herunder føreren) i det skadevoldende køretøj.